閲視賞射
作者：方岳
朝代：宋

paragraphs: 邊角悲鳴霜撲地，將校寧甘潑寒戲。
熊旗引隊柳營曉，大羽插腰生意氣。
虎皮半捲并鐵刀，臂鞲蜀錦團鵰袍。
士不敢喘那敢驕，肅聽號令惟所操。
撚絃唾手試弓刀，例物角花金椀的。
左軍右軍分兩翼，簇簇飛星點紅礫。
一麾白羽人肩摩，三軍歡踴聲鳴鼉。
教頭喝賜誰最多，鐵絲箭者無以過。
大風飛雲歌漢歌，安得一箭開關河。
漢家君王自神武，邊頭將臣如卧虎。
覺吾目中無此虜，待射金牌大郎主。
石崖天齊勒碑頌，那知援筆無燕許。